b'\n_START_ARTICLE_\nThe Two Faces of January\n_START_SECTION_\nJuoni\n_START_PARAGRAPH_\nOn vuosi 1962. Huijari Chester MacFarland matkustaa Kreikassa vaimonsa Coletten kanssa. Pari tapaa Rydal-nimisen oppaan, joka huijaa turisteilta rahaa. Yhteisen illallisen j\xc3\xa4lkeen Rydal palaa hotellille palauttamaan rannerengasta, jonka Colette pudotti taksiin. Chesterin sijoitushuijauksista k\xc3\xa4rsineet henkil\xc3\xb6t ovat palkanneet yksityisetsiv\xc3\xa4n j\xc3\xa4ljitt\xc3\xa4m\xc3\xa4\xc3\xa4n herra MacFarlandin rahoineen. Kun etsiv\xc3\xa4 uhkaa Chesteri\xc3\xa4 aseella, miesten v\xc3\xa4lille syntyy kamppailu, jonka p\xc3\xa4\xc3\xa4tteeksi etsiv\xc3\xa4 ly\xc3\xb6 p\xc3\xa4\xc3\xa4ns\xc3\xa4 p\xc3\xb6yd\xc3\xa4n reunaan ja saa surmansa. _NEWLINE_Juuri kun Chester raahaa etsiv\xc3\xa4n ruumista kohti t\xc3\xa4m\xc3\xa4n hotellihuonetta, paikalle saapuu Rydal. Chester my\xc3\xb6nt\xc3\xa4\xc3\xa4 olevansa pulassa ja uskoo, ett\xc3\xa4 rahojen per\xc3\xa4ss\xc3\xa4 on muitakin henkil\xc3\xb6it\xc3\xa4. Mies suostuu auttamaan, sill\xc3\xa4 Chester uskottelee yksityisetsiv\xc3\xa4n olevan pelk\xc3\xa4st\xc3\xa4\xc3\xa4n humaltunut._NEWLINE_Pakomatkan aluksi Chester tilaa uudet passit Rydalin yst\xc3\xa4v\xc3\xa4lt\xc3\xa4. Rydal ja MacFarlandit p\xc3\xa4\xc3\xa4tt\xc3\xa4v\xc3\xa4t odottaa v\xc3\xa4\xc3\xa4rennettyjen passien valmistumista Kreetan Iraklionissa. Passittomille matkustajille ei tarjota y\xc3\xb6paikkaa, mink\xc3\xa4 vuoksi kolmikko matkustaa Chani\xc3\xa1an. Chester alkaa kokea mustasukkaisuutta n\xc3\xa4hdess\xc3\xa4\xc3\xa4n vaimonsa l\xc3\xa4hentyv\xc3\xa4n Rydalin kanssa. Tieto kuolemasta ateenalaisessa hotellissa ja kahdesta paikalta paenneesta amerikkalaisesta turistista levi\xc3\xa4\xc3\xa4 uutisissa. Rydal tajuaa asian, mutta Chester painottaa, ett\xc3\xa4 my\xc3\xb6s pakomatkaan osallisen Rydalin oma asema on uhattuna. _NEWLINE_Paluumatkalla Iraklioniin Colette kokee, ett\xc3\xa4 h\xc3\xa4net tunnistetaan karkulaiseksi, eik\xc3\xa4 pysty jatkamaan matkaa linja-autolla. Kolmikko k\xc3\xa4velee Knossoksen raunioille ja pakenee sadetta maanalaiseen labyrinttiin. Pime\xc3\xa4ss\xc3\xa4 Chester tainnuttaa Rydalin ja toteaa vaimolleen oppaan olevan loppumatkan kannalta turha, mik\xc3\xa4 aiheuttaa riitaa MacFarlandien v\xc3\xa4lille. Chester haluaa poistua paikalta ja riuhtoo Colettea mukaansa, jolloin t\xc3\xa4m\xc3\xa4 putoaa portaikosta ja kuolee. Kun Rydal palaa tajuihinsa, joukko turisteja n\xc3\xa4kee h\xc3\xa4net l\xc3\xa4hell\xc3\xa4 Coletten kuolinpaikkaa. Rydal l\xc3\xb6yt\xc3\xa4\xc3\xa4 Chesterin, mutta tajuaa olevansa lavastettu Coletten kuolemaan. Miehet p\xc3\xa4\xc3\xa4tt\xc3\xa4v\xc3\xa4t jatkaa pakomatkaa yhdess\xc3\xa4 ja palaavat Ateenaan._NEWLINE_Chester uskottelee ostavansa lentoliput Frankfurtiin, mutta matkustaa itse Istanbuliin. H\xc3\xa4n j\xc3\xa4tt\xc3\xa4\xc3\xa4 Rydalille matkalaukun, jossa on Coletten tavaroita. Rydal tajuaa, ett\xc3\xa4 Chester on todenn\xc3\xa4k\xc3\xb6isesti antanut h\xc3\xa4nest\xc3\xa4 anonyymin ilmiannon poliisille ja p\xc3\xa4\xc3\xa4tt\xc3\xa4\xc3\xa4 paeta paikalta. Pian Rydal j\xc3\xa4ljitt\xc3\xa4\xc3\xa4 Chesterin ja esitt\xc3\xa4\xc3\xa4 kirist\xc3\xa4v\xc3\xa4ns\xc3\xa4 t\xc3\xa4lt\xc3\xa4 rahaa. Todellisuudessa h\xc3\xa4n on p\xc3\xa4\xc3\xa4tynyt poliisin huostaan tarkoituksenaan saada Chesterilt\xc3\xa4 tunnustus. Rydalin painostava k\xc3\xa4yt\xc3\xb6s saa Chesterin tajuamaan ansan, ja pian molemmat miehet pakenevat poliisia. Poliisi ampuu kuolettavasti Chesteri\xc3\xa4, joka ennen menehtymist\xc3\xa4\xc3\xa4n tunnustaa syyllisyytens\xc3\xa4 sek\xc3\xa4 etsiv\xc3\xa4n ett\xc3\xa4 vaimonsa kuolemaan, mik\xc3\xa4 vapauttaa Rydalin syytteist\xc3\xa4.\n_START_SECTION_\nTuotanto\n_START_PARAGRAPH_\nThe Two Faces of January on ohjaaja Hossein Aminin esikoisteos. Amini on todennut halunneensa jo 15 vuoden ajan ohjata Patricia Highsmithin romaanin pohjalta elokuvan. Kuvaukset alkoivat elokuussa 2012, ja elokuva kuvattiin Ateenassa, Kreetalla, Istanbulissa ja Lontoon Ealing-studiolla.'